Видади Юсибов

Видади Юсибов (Кьвепеле район, Эмирван хуьр) — америкадин тӀвар-ван авай лезги алим. Илимдин машгьур Esquirer журналди къейд авурвал, В. Юсибов «Америкадин илимда виридалайни умуд кутунай ва машгьурвал къазанмишнавай 10 касдин жергеда ава».

 Уьмуьрдикай 
Видади Юсибов Азербайжандин Кьвепеле райондин Эмирван хуьре хайиди я. 1991-йисалай Америкада уьмуьр гьалзава.

Илимдин машгьур Esquirer журналди къейд авурвал, В. Юсибов «Америкадин илимда виридалайни умудлу ва машгьурвал къазанмишнавай 10 касдин жергеда ава».

Пуд йисуз Азербайжандин гьукуматдин университетдин биологиядин факультетда кӀел авурдалай кьулухъ, Видади Ленинграддин гьукуматдин университетдиз кӀелунар давамариз фена, ам «яру дипломдалди» куьтягьна. Бакудиз хтана, саки зур йисуз академик Жалал Алиеван гъилик кӀвалахна, жегьил пешекар Москвадиз хъфена, ана 1989-йисуз биологиядин илимрин кандидатвилин диссертация хвена. Кьве йисалай, Америкадай теклиф атана, ам Штатриз куьч хьана. Мадни кьве йисалай Видади Юсибова Франхофердин молекулринни биотехнологиядин Центрдин Кьилин директорвилин везифаяр кьиле тухуз эгечӀна ва алай чӀавузни а кӀвалах давамарзава. И Центрда алай девирда инсаният телеф ийизвай гриппдин жуьрейриз, ракдиз ва маса азарриз акси тӀебии вакцинаяр акъудзава, лап виликди фенвай илимдин технологияр кардик кутазва. Бакуда кьиле физвай илимдин мярекатра иштирак авун патал хтайла, саки гьар йисуз, хайи ватан тир Эмирвандал кьил чӀугвазва.

Категория:Лезги алимар